aadhar
మనీలాండరింగ్‌ అరికేట్టందుకు బిఎస్‌ఇ ఆధార్‌ నమోదు!
ముంబయి, ఆగస్టు 22: మనీలాండరింగ్‌ కార్యకలాపాలను పూర్తిస్థాయిలో అరి కట్టేందుకు వీలుగా బాంబేస్టాక్‌ఎక్చేంజి ఆధార్‌నమోదును షురూ చేస్తోంది. ఈమేరకు రెండునోటీసులు జారీచేసిన బిఎస్‌ఇ ప్రస్తుతం ట్రేడింగ్‌ చేస్తున్న సభ్యులందరూ తమకు ఎదురవుతున్న సమస్యలను ప్రస్తావించాలని, అలాగే ఆధార్‌ అమలుకు సహకరించాలని రెండో నోటీస్‌ జారీచేసింది. ట్రేడింగ్‌ సభ్యులు తమసంస్ద్ధితను ఈ నెల 23వ తేదీనాటికి స్పష్టంచేయాల్సి ఉంటుంది. క్లియరింగ్‌ సభ్యులు, కస్టోడియన్లు ఈనెల 25వ తేదీ నాటికి ఆధార్‌ అమలుకు సంసిద్ధత తెలియజేయాలని బిఎస్‌ఇ సూచించింది. గత జూన్‌ ఒకటవ తేదీ జారీ చేసిన గజిట్‌నోటిఫికేషన్‌ ఆధారంగా మనీలాండరింగ్‌ నిరోధక చట్టాన్ని సవరించినట్లు తేలింది.
ఆధార్‌ నంబర్లను సభ్యులుమొత్తం బిఎస్‌ఇకి తెలియజేయా లని క్లయింట్లు ఖాతా రూపంలో ఉన్న సంబంధాలపై ఆధార్‌నెంబర్లు విధిగా నమోదుచేయాల్సి ఉంటుందని బిఎస్‌ఇ వెల్లడించింది. కంపెనీలయితే మేనేజర్‌, ఆఫీసర్‌ లేదా అటార్ని బాధ్యతలు నిర్వరిస్తున్న ఉద్యోగి కంపెనీ తరపున ఆధార్‌ వివరాలు అంద చేయాలి. భాగస్వామ్యసంస్థలయినా, ట్రస్టులు, విలీనంకాని వ్యక్తులు సంస్థలు, అటార్ని అధికారాలున్న వ్యక్తులు వంటి వారు ఎక్ఛేంజికి ఆధార్‌ వివరాలు అందచేయాల్సి ఉంటుంది. బిఎస్‌ఇ ఎలక్ట్రానిక్‌ ఫైలింగ్‌ వ్యవస్థలో ఇందుకోసం ఒక పేజీని కేటాయించింది. క్లియరింగ్‌ సభ్యులు, కస్టోడియన్‌లకు వారి క్లయింట్ల తరపున దాఖలుచేసేఅవకాశం కల్పించింది.
మనీలాండరింగ్‌నిరోధక చట్టం నిబంధనల ప్రకారం బ్యాంకులు ఇప్పటికే తమ కస్టమర్ల నుంచి ఆధార్‌ వివరాలు కోరాయి. సవరిం చిన చట్టం నిబంధనల ప్రకారం చూస్తే ఖాతాపూర్వక లావాదేవీలు నిర్వహిస్తున్న క్లయింట్లు ఆధార్‌ నంబరును నమోదుచేయని పక్షంలో ఆరునెలల్లోపు అందచేయాల్సి ఉంటుంది. ఖాతా ఆధారిత సంబం ధాలు నిర్వహిస్తున్న తేదీనుంచి ఈ గడువు లెక్కలోకి వస్తుంది. ఇలాంటి ఖాతాలున్న వ్యక్తులు, సంస్థలు ఆధార్‌ వివరాలను ఈఏడాది డిసెంబరు 31వ తేదీలోపు అందచేయాల్సిఉంటుంది. ఒకవేళ విఫలం అయితే ఆ ఖాతాను సస్పెండ్‌ చేస్తామని ఆధార్‌ వివరాలు ఇచ్చేంతవరకూ సస్పెన్షన్‌లోనే ఉంటుందని బిఎస్‌ఇ వెల్లడించింది. సవరించిన పిఎంఎల్‌ చట్టం నిబంధనలు అమలు చేసేందుకు ట్రేడర్ల సంసిద్ధతను సెబీకి కూడా నివేదించాల్సి ఉంటుందని బిఎస్‌ఇ వివరించింది.